39. schôdza NR SR - 6.deň - B. popoludní
Dátum: 2025-09-17
Poslanec: Dostál, Ondrej (SaS)
Druh vystúpenia: Vystúpenie v rozprave

Vážený pán minister, kolegyne, kolegovia, oceňujem, že poslanci SMER-u sa ako jediní z koalície zapájajú do rozpravy a obhajujú tu vládny návrh konsolidácie, či už sú to poslanci SMER-u, ktorí sú členmi poslaneckého klubu SNS alebo poslaneckého klubu SMER-u, sú v tomto osamotení. Z poslancov HLAS-u a SNS sa do rozpravy neprihlásil vôbec nikto. Ako keby menší koaliční partneri mali problém prihlásiť sa k tomu návrhu, dávajú od neho ruky preč, hoci sú tiež súčasťou vlády a koalície a nesú za to zodpovednosť a neujdú pred tou zodpovednosťou. A rád by som vzhľadom na to začal tým, že by, sa odrazím od veľmi výstižného vyjadrenia pána poslanca Hazuchu, nemyslím v jeho vystúpení v rozprave, ale v jednej z jeho faktických poznámok, kde v podstate priznal, že SMER bol pri moci v dobrých časoch a nešetril a zdôvodnil to tým, že ľudia si dlho uťahovali opasky a vy ste im ich uvoľnili, lebo si to, lebo si to ľudia zaslúžili. Ale práve to je, myslím si, že problém, ktorým ste vystihli možno podstatu problémov, v ktorých je dnes naša krajina, pretože rozumný hospodár v dobrých časoch šetrí. V dobrých časoch šetrí, aby mal peniaze na to, keď prídu zlé časy, keď prídu krízy, lebo tie zlé časy a tie krízy skôr či neskôr vždy prídu, tak ako prišli teraz, a miesto toho, aby bol štát pripravený na tie zlé časy, tak tie peniaze boli minuté. A nie je úplne najdôležitejšie, že či sa tie peniaze rozkradli, alebo ste ich porozdávali, porozdávali, kupovali si nimi voličov, alebo aký bol pomer medzi jedným a druhým. Podstatné je, že tie peniaze sa nenašetrili a teraz chýbajú. Opakovane sa chválite tým, v akom dobrom stave ste zanechali verejné financie v roku 2020. Ale nie je to tak. Hádžete vinu na Matoviča, Hegera, Ódora, ale zamlčiavate, že v dobrých časoch ste nešetrili. V dobrých časoch ste nedokázali mať nieže prebytkový, ale ani vyrovnaný rozpočet nikdy nebol. A potom jasné, potom prišli krízy, potom prišla pandémia COVID-19, potom prišla vojna, vojna Ruska proti Ukrajine a áno, prišli aj zvýšené výdavky štátu. A nehovoríte o tom, že v tých dobrých časoch iné európska krajiny, aj tie, ktoré mali vážne finančné problémy, robili reformy, robili štrukturálne reformy, robili reformy, ktorými znižovali výdavky štátu, obmedzovali deficit a dostali svoje krajiny do oveľa lepšieho stavu, ako sú dnes. S výnimkou Grécka, ktoré fakticky skrachovalo, ale krajiny ako Írsko, Portugalsko či Španielsko sa na rozdiel od Slovenska na tú grécku cestu nevydali. Ale aj z tohto balíčka, o ktorom znovu rokujeme, je zrejmé, že vláda Roberta Fica nie je schopná šetriť a znova hádže účet za roky svojho šafárenia, rozhadzovania a neschopnosti spravovať krajinu na plecia občanov. Úsporné opatrenia v treťom konsolidačnom balíčku sú nedostatočné a zväčša nekonkrétne, takže ani nevieme, čo s nimi reálne bude. Ale to, kde beriete ľuďom a firmám, to už máme na stole. To je jasné a konkrétne, vyššie zdravotné odvody, vyššie minimálne odvody a odvody pre živnostníkov, ešte progresívnejšia a ešte vyššia daň z príjmov fyzických osôb, vyššie daňové licencie pre firmy a faktické zvyšovanie dane z pridanej hodnoty pre časť tovarov. Ale zvyšovanie daní a odvodov nie je šetrenie ani ozdravovanie verejných financií. Je to len prenesenie nákladov dlhodobého vládneho plytvania na podnikateľov a pracujúcich. A takáto konsolidácia prináša ďalší daňový prievan v peňaženkách ľudí a podkopáva hospodársky rast a budúcu prosperitu. V prostredí s transakčnou daňou, najvyššou daňou z príjmu právnických osôb v regióne a neúmerne vysokým daňovo-odvodovým zaťažením práce, ďalšie zvyšovanie odvodov a daní len zhorší konkurencieschopnosť Slovenska a tým aj životnú úroveň ľudí, ktorí tu žijú. Konsolidácia sa má robiť znižovaním výdavkov, nie zvyšovaním daňového a odvodového bremena pre pracujúcich a firmy. Je najvyšší čas na nepopulárne, no nevyhnutné kroky - šetrenie na prevádzke štátu, redukciu verejného sektora, obmedzenie neadresnej sociálnej politiky, zásadnú dereguláciu hospodárstva a posilnenie kompetencií samospráv na úkor neefektívneho centrálneho štátu. Aj v zdravotníctve, aj v samospráve, tu sa zhodneme, ale sú potrebné reformy. Reformy, ktoré strana SMER nikdy nerobila. Zvyšovanie daní nie je cesta k rastu k ekonomiky a nie je to cesta k zvyšovaniu životnej úrovne ľudí. Vy si kupujete priazeň voličov, aby ste ostali pri moci ... =====